Tulbagh: Minderjarige ook van dokter se moord beskuldigDr. Roelof Botha en sy vrou, Lorette. (Foto: Facebook) Vier verdagtes van wie een ’n tienermeisie het Donderdag in die landdroshof in Tulbagh in die Wes-Kaap verskyn in verband met die moord op plaaslike dokter Roelof Botha. Botha (59) se liggaam is Maandag omstreeks 18:45 met verskeie steekwonde in Schalkenboschweg buite die dorp aangetref. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het aan Maroela Media bevestig Aiden Abels (27), Justin Adonis (30), Andrew Gouws (30) en ’n 17-jarige meisie word van Botha se moord beskuldig. Die meisie kan egter nie in dié stadium geïdentifiseer word nie aangesien sy minderjarig is. Volgens die klagstaat, wat Maroela Media onder oë gehad het, is al vier verdagtes van Tulbagh. Ntabazalila het gesê die verdagtes sal na verwagting weer eerskomende Dinsdag in die hof verskyn op aanklagte van moord wanneer hulle hul aansoek vir regshulp sal voltooi. Nog aanklagte teen die verdagtes kan nie in dié stadium uitgeskakel word nie, het Ntabazalila verduidelik. Die verdagtes bly tot hul volgende hofverskyning in aanhouding.